ธนาคารแห่งประเทศไทย ชี้แจงความจำเป็นต้องปิดทำการธนาคารพาณิชย์และธนาคารเฉพาะกิจของรัฐ ทุกสาขาทั่วประเทศ ในระหว่างวันที่ 28-29 มีนาคมนี้
ธนาคารแห่งประเทศไทย ชี้แจงความจำเป็นต้องปิดทำการธนาคารพาณิชย์และธนาคารเฉพาะกิจของรัฐ ทุกสาขาทั่วประเทศ ในระหว่างวันที่ 28-29 มีนาคมนี้  ตามที่ศูนย์อำนวยการแก้ไขสถานการณ์ฉุกเฉิน หรือ ศอฉ. ประกาศขอให้ประชาชนงดเว้นกิจกรรมที่ต้องมีการรวมตัวกัน หรืองดเว้นการเดินทางไปยังสถานที่ต่างๆ นอกเหนือจากประกาศการปิดสถานที่แล้ว ธนาคารแห่งประเทศไทย หรือ ธปท. สมาคมธนาคารไทย สมาคมธนาคารนานาชาติ และสมาคมสถาบันการเงินของรัฐ เห็นควรสนับสนุนการงดเดินทาง การเคลื่อนย้ายประชาชนที่จะมารวมตัวกันเป็นจำนวนมาก เพื่อป้องกันการแพร่ระบาดของโรคโควิด-19 จึงประกาศปิดทำการธนาคารพาณิชย์และธนาคารเฉพาะกิจของรัฐ ทุกสาขาทั่วประเทศ ระหว่างวันที่ 28-29 มีนาคม 2563 และจะเปิดให้บริการตามปกติในวันที่ 30 มีนาคม 2563 โดยระหว่างนี้ ลูกค้ายังคงสามารถทำธุรกรรมทางการเงินผ่านช่องทางอิเล็กทรอนิกส์ของธนาคารต่างๆ ได้ตามปกติ เช่น เครื่องบริการถอนเงิน-ฝากเงินอัตโนมัติ (ATM/ADM) โมบายแบงก์กิ้ง (Mobile Banking) อินเทอร์เน็ตแบงก์กิ้ง (Internet Banking)สำหรับลูกค้าที่ต้องการลงทะเบียนเพื่อขอรับสิทธิตาม มาตรการเยียวยา 5,000 บาท ต่อเดือน เป็นระยะเวลา 3 เดือน ของทางรัฐบาลนั้น ลูกค้าไม่ต้องเดินทางมาติดต่อที่ธนาคาร สามารถลงทะเบียนผ่านเว็บไซต์ www.เราไม่ทิ้งกัน.com ได้ตั้งแต่เวลา 18.00 น. ของวันนี้ (28 มีนาคม 2563) เป็นต้นไป ได้ตลอด 24 ชั่วโมง ส่วนลูกค้าที่ต้องการลงทะเบียนแต่ยังไม่เคยมีบัญชีเงินฝาก สามารถใช้บริการเปิดบัญชีผ่านช่องทางออนไลน์ จากนั้นจึงค่อยลงทะเบียนขอรับสิทธิตามมาตรการเยียวยาดังกล่าวได้